**AIŠKINAMASIS RAŠTAS**

**DĖL KLAIPĖDOS MIESTO SAVIVALDYBĖS TARYBOS 2014 M. GRUODŽIO 18 D. SPRENDIMO NR. T2-336 „DĖL KLAIPĖDOS MIESTO SAVIVALDYBĖS 2015–2017 METŲ STRATEGINIO VEIKLOS PLANO PATVIRTINIMO“ PAKEITIMO**

**1. Sprendimo projekto esmė, tikslai ir uždaviniai.**

 Sprendimo projekto tikslas – pakeisti Klaipėdos miesto savivaldybės 2015–2017 m. strateginio veiklos plano (patvirtinto Klaipėdos miesto savivaldybės tarybos 2014 m. gruodžio 18 d. sprendimu Nr. T2-336 „Dėl Klaipėdos miesto savivaldybės 2015–2017 metų strateginio veiklos plano patvirtinimo“ programas, siekiant reaguoti į pokyčius ir užtikrinti tinkamą veiklos plano tikslų bei uždavinių įgyvendinimą

**2. Projekto rengimo priežastys ir kuo remiantis parengtas sprendimo projektas.**

Sprendimo projektas parengtas dėl šių priežasčių:

1. Buvo priimti teisės aktai, kurie įtakoja strateginio veiklos plano programų turinį;
2. Savivaldybės administracijos struktūriniai padaliniai (asignavimų valdytojai) pateikė prašymus dėl strateginio veiklos plano programų tikslinimo.

Žemiau pateikiama išsami informacija apie siūlomus strateginio veiklos plano programų pakeitimus. Programų pakeitimų lyginamieji variantai yra pateikiami *Excel* formate, antruosiuose dokumentų „Programų tikslų, uždavinių, priemonių ir priemonių išlaidų suvestinė“ darbalapiuose.

**Siūlomi keitimai programose:**

**Miesto urbanistinio planavimo programa (Nr.01)**

Siūlomi pakeitimai:

Atsižvelgiant į Urbanistinio plėtros departamento prašymą, siūloma padidinti 89 935 Eur (finansavimo šaltinis SB(ŽPL) Žemės pardavimų likučio lėšos) finansavimo apimtį 010201 priemonei „ES projekto „Teritorinio planavimo dokumentų rengimas“ įgyvendinimas. II ir III etapai“, nes pagal projektų finansavimo ir administravimo sutarčių specialiųjų sąlygų 4.1 punktą, likus mažiau kaip 60 kalendorinių dienų iki projektų veiklų pabaigos (kuri šiuo metu yra spalio 16 d.), projektų išlaidos apmokamos taikant išlaidų kompensavimo būdą, t.y. Europos socialinio fondo agentūrai turi būti teikiamos pilnai apmokėtos sąskaitos. Patikrinusi mokėjimo prašymus, agentūra grąžins 85 proc. lėšų, tai įvyks 2016 m.

**Subalansuoto turizmo skatinimo ir vystymo programa (Nr. 02)**

Siūlomi pakeitimai:

Atsižvelgiant į Investicijų ir ekonomikos departamento prašymą, siūloma mažinti 11 481 Eur (finansavimo šaltinis – SB) finansavimo apimtį 020102 priemonei „Jono kalnelio ir prieigų sutvarkymas, sukuriant išskirtinį kultūros ir turizmo traukos centrą bei skatinant smulkųjį ir vidutinį verslą“, nes užtruko projektavimo techninės užduoties rengimo ir derinimo bei viešųjų pirkimų procedūros ir lėšos šiais metais nebus panaudotos. Nespėtos įvykdyti priemonės veiklos bus vykdomos 2016 m. Atitinkamai tikslinamas produkto kriterijų pavadinimas ir reikšmė.

Siūloma įtraukti naują papriemonę „Antrojo pasaulinio karo laikų dažų (kuro) sandėlio signalizacijos įrengimas“ 020101 priemonėje „Visuomeninių renginių infrastruktūros buvusioje pilies teritorijoje suformavimas: Klaipėdos pilies ir bastionų komplekso rytinės kurtinos atkūrimas bei Antrojo pasaulinio karo laikų dažų (kuro) sandėlio pritaikymas“ numatant 5 000 Eur (SB) finansavimo apimtį. Įgyvendinant papriemonės veiklas, bus įrengta signalizacija, siekiant užtikrinti muziejaus eksponatų saugumą. 2015 m. įgyvendinus ES lėšomis bendrai finansuojamą projektą, bus įrengtos Rytinės kurtinos ir Antrojo pasaulinio karo laikų dažų (kuro) sandėlio patalpos. Antrojo pasaulinio karo laikų dažų (kuro) sandėlio patalpose bus įkurtos muziejinės erdvės. Rytinės kurtinos daugiafunkcinę salę su kavinės patalpomis planuojama išnuomoti.

**Savivaldybės valdymo programa (Nr. 03)**

Siūloma įtraukti naują 010302 priemonę „Projekto „Lietuvos Respublikos ir Norvegijos karalystės institucijų bendradarbiavimas perteikiant žinias ir gerąją patirtį administracinio – finansinio valdymo bei korupcijos mažinimo ir prevencijos srityje Lietuvos Respublikos valstybės ir savivaldybių institucijoms“ įgyvendinimas“, 2015 m. numatant finansavimą 3395 Eur (finansavimo šaltinis SB), 2016 m. numatant finansavimą 3190 Eur (finansavimo šaltinis Kt) ir 563 Eur (finansavimo šaltinis SB). Planuojami projekto rezultatai: perimta Norvegijos Karalystės geroji patirtis ir žinios savivaldos institucijų veiklos efektyvumo didinimo ir korupcijos prevencijos srityse; parengtos priemonės, skatinančios projekto dalyvių mokymąsi visą gyvenimą ir praktinį įgytų žinių panaudojimą regioninės politikos įgyvendinime; sukurta gerąja praktika ir atvejo studijomis pagrįsta specializuota mokymo programa; sukurta korupcijos rodiklių identifikavimo ir matavimo metodika korupcijos prevencijai savivaldoje; organizuotos diskusijos korupcijos prevencijai savivaldoje; korupcijos prevencijos pagalbos tinklapio sukūrimas.

Taip pat siūloma:

mažinti 16 025 Eur (SB) finansavimo apimtį priemonei 010202 „Projekto „Interaktyvių elektroninių paslaugų plėtra ir prieinamumas“ įgyvendinimas“, nes buvo sutaupyta lėšų projekto įgyvendinimui dėl mažesnių kainos nei planuota.

2015 m. padidinti 68 039 Eur (SB) finansavimo apimtį 010204 priemonei „Projekto „Klaipėdos miesto savivaldybės administracijos darbo organizavimo gerinimas tobulinant organizacinę struktūrą, finansinių išteklių ir veiklos valdymo procesus“ įgyvendinimas“. Projektas vykdomas vadovaujantis projekto finansavimo ir administravimo sutartimi, kurioje numatyta, kad pirma sąskaitas už projekto metu įsigytas paslaugas/įrangą apmoka savivaldybė, po to savivaldybei pervedamos ES lėšos. Kadangi vykdant šį projektą ES lėšos bus sumokėtos 2016 m., 2015 m. reikalinga numatyti finansavimą iš savivaldybės biudžeto.

**Aplinkos apsaugos programa (Nr. 05)**

Atsižvelgiant į Investicijų ir ekonomikos departamento raštą, siūloma 2015 m. padidinti 337.557 Eur (finansavimo šaltinis SB) finansavimo apimtį 010403 priemonei „ Baltijos jūros vandens kokybės gerinimas, vystant vandens nuotekų tinklus“. Įvykdžius projekto „Baltijos jūros vandens kokybės gerinimas, vystant vandens nuotekų tinklus“, vykdomo pagal Pietų Baltijos programą, veiklas, liko nepanaudotų ES lėšų, kurias būtų galima panaudoti švietimo įstaigų chemijos bei gamtamokslinių laboratorijų įrangos, baldų, kompiuterinės technikos bei priemonių, susijusių su ekologiniu švietimu, įsigijimui. 2015 m. reikėtų apmokėti minėtos įrangos ir kitų priemonių įsigijimą iš savivaldybės biudžeto lėšų, o 2016 m. 90 proc. lėšų, t.y. 377 406 Eur, programos sekretoriatui atlikus tikrinimo procedūras, būtų grąžintos į savivaldybės sąskaitą. Numatoma įrangą ir kitas priemones įsigyti šioms įstaigoms: Klaipėdos moksleivių saviraiškos centrui, Klaipėdos "Žemynos" gimnazijai, Klaipėdos Maksimo Gorkio pagrindinei mokyklai, Klaipėdos Simono Dacho progimnazijai.

**Susisiekimo sistemos priežiūros ir plėtros programa (Nr. 06)**

Atsižvelgiant į Investicijų ir ekonomikos departamento raštą, siūloma perskirstyti Kelių priežiūros ir plėtros programos lėšas (finansavimo šaltinis SB(KPP)) tarp priemonių nekeičiant bendros finansavimo apimties. Vykdant programą 2015 m. priemonėms, finansuojamoms iš SB(KPP) vykdyti, nepanaudota 400 740 Eur SB (KPP) lėšų (žr. lyginamąjį variantą). Lėšos nepanaudotos dėl šių priežasčių – kai kurių projektų darbai buvo nupirkti pigiau nei planuota, dėl užsitęsusių viešųjų pirkimų procedūrų kai kurių projektų darbai nusikels į kitus metus. Norint 2015 m. panaudoti lėšas, siūloma programoje atlikti šiuos pakeitimus:

pakeisti finansavimo šaltinį iš SB(ŽPL) (žemės pardavimo lėšų likutis) į SB(KPP) (Kelių plėtros ir priežiūros programos lėšos) 010401 priemonės „Ištisinio asfaltbetonio dangos įrengimas miesto gatvėse“ papriemonei „Smiltelės g. ruože nuo Šilutės plento iki Taikos prospekto“ (numatyti 345544 Eur iš finansavimo šaltinio SB(KPP));

didinti 56 134 Eur (SB(KPP)) finansavimo apimtį 010402 priemonei „Miesto gatvių ir daugiabučių namų kiemų dangos remontas“, nes planuojama 2015 metais išasfaltuoti daugiau miesto gatvių, kurių dangose susidarė provėžos;

didinti 35 309 Eur ir 39 000 Eur (SB(KPP)) finansavimo apimtį 010102 priemonės „Šiaurinės miesto dalies gatvių tinklo modernizavimas“ papriemonėms „Klaipėdos g. ruožo tarp Uosių ir Virkučių g. kapitalinis remontas“ ir „Dailidžių g. akligatvio kapitalinis remontas“, nes vykdant viešuosius pirkimus darbai buvo nupirkti brangiau nei planuota.

**Infrastruktūros objektų plėtros ir priežiūros programa (Nr. 07)**

Atsižvelgiant į Miesto ūkio departamento prašymą, siūloma atlikti šiuos pakeitimus:

Siūloma formuoti 010101 priemonėje „Miesto aikščių, skverų ir kitų bendro naudojimo teritorijų priežiūra“ naują 01010108 papriemonę „Pėsčiųjų tako tarp Gedminų g. ir Taikos pr. rekonstravimas“, numatyti produkto vertinimo kriterijus „Atlikta projekto korektūra, vnt.“, „Atlikta pėsčiųjų tako rekonstrukcija, proc.“. Šiai papriemonei įgyvendinti siūloma numatyti 25 000 Eur (finansavimo šaltinis - SB(KPP)) finansavimą 2016 m. Įtraukus papriemonę, jau 2015 metais bus pradėtas vykdyti projekto korektūros paslaugų pirkimas, 2016 m. planuojama, kad projektas bus pakoreguotas, o rangos darbai planuojami 2017-2018 m. Preliminariais skaičiavimais 2017 m. rangos darbai kainuotų 415 000 Eur, 2018 m. – 499 000 Eur.

Taip pat siūloma:

įtraukti naują produkto vertinimo kriterijų „Sutvarkyta Garažų g. 6 pastato aplinka, m2“ ir didinti 25 000 Eur SB finansavimo apimtį 010103 priemonei „Miesto paplūdimių priežiūros organizavimas“, nes įstaiga „Klaipėdos paplūdimiai“ 2015 metais planuoja persikelti į patalpas Garažų g. 6 ir reikia sutvarkyti teritoriją (aplinką);

 formuoti naują 010404 priemonę „Medelyno gyvenamojo 47,4 ha rajono infrastruktūros išvystymo galimybių studijos parengimas“ numatant 20 000 Eur finansavimo apimtį iš Savivaldybės biudžeto lėšų 2016 m. Detaliuoju planu suplanuota 47,4 ha teritorija, kurioje suformuoti 26 žemės sklypai (vienbučiams, dvibučiams, daugiabučiams, visuomeninės paskirties pastatams statyti, bendro naudojimo teritorijos, susisiekimo ir inžinerinių tinklų teritorijos). Detaliojo plano sprendinių įgyvendinimui yra parengta ir kartu su detaliuoju planu patvirtinta detaliojo plano sprendinių įgyvendinimo programa. Tam, kad viso kvartalo užstatymas nevyktų chaotiškai, tikslinga būtų koordinuoti detaliojo plano sprendinių įgyvendinimą, organizuojant inžinerinės infrastruktūros įrengimą. Norint kvalifikuotai įvertinti reikalingos infrastruktūros įrengimo kaštus bei finansavimo iš įvairių šaltinių galimybių teisinius aspektus reikalinga parengti galimybių studiją;

įtraukti naują papriemonę „Gatvių ir viešųjų erdvių apšvietimo organizavimo funkcijos įgyvendinimas“ 010104 priemonėje „Miesto viešųjų erdvių ir gatvių apšvietimo užtikrinimas“, nes, pagal pasirašytą sutartį, UAB „Gatvių apšvietimas“ yra perduodama eksploatuoti 14,5 tūkst. šviestuvų ir įmonė pilnai vykdys visas funkcijas, susijusias su tinklų eksploatavimu, apmokėjimu už elektros energiją;

2015 m. padidinti 69 670 Eur (SB) finansavimo apimtį priemonei 010106 „Projekto „Danės upės krantinės pritaikymas centrinėje Klaipėdos miesto dalyje“ įgyvendinimas“. Šis projektas yra finansuojamas ES lėšomis pagal vietos projekto vykdymo sutartį su Klaipėdos žuvininkystės vietos veiklos grupe remiantis žuvininkystės sektoriaus 2007-2013 metų veiksmų programos ketvirtosios prioritetinės krypties „Tvari žuvininkystės regionų plėtra“ priemonę „Žuvininkystės regionų vietos plėtros strategijų įgyvendinimas“. Klaipėdos miesto savivaldybės administracija kreipėsi dėl apyvartinių lėšų skyrimo projektui galutinio mokėjimo prašymo sąskaitoms padengti, kol Nacionalinė mokėjimo agentūra atliks galutinę patikrą ir apmokės likusius mokėjimo prašymus. Nacionalinė mokėjimo agentūra buvo informavusi, kad patikra vyks rugpjūčio viduryje. Galutinis mokėjimo prašymas buvo pateiktas, tačiau patikros Nacionalinė mokėjimo agentūra kartu su Klaipėdos vietos žuvininkystės grupe neatliko, todėl likusių mokėjimo prašymų suma (69.669,93 Eur) šiuo metu dar nėra patvirtinta ir apmokėta. Patikrinusi mokėjimo prašymus, agentūra grąžins lėšas į biudžetą, planuojama, kad tai įvyks 2016 m., dėl to reikalinga numatyti priemonei savivaldybės biudžeto asignavimus.

**Miesto kultūrinio savitumo puoselėjimo ir kultūrinių paslaugų gerinimo programa (Nr. 08)**

Siūloma sumažinti finansavimo apimtį priemonei 010203 „Einamieji remonto darbai kultūros įstaigų darbo sąlygoms pagerinti“, nes vykdant papriemonėje „Pastato Debreceno g. 48 pritaikymas BĮ Klaipėdos miesto kultūros centro „Žvejų rūmai“ veiklai (senjorų užimtumui)“ suplanuotas veiklas, buvo sutaupyta 3.948 Eur (finansavimo šaltinis SB) (rangos darbai kainavo pigiau nei planuota).

Kadangi 2015 m. suplanuotos veiklos bus įgyvendinamos vėliau - 2016 m., siūloma 2015 m. sumažinti finansavimo apimtį priemonės 010202 „Kultūros objektų infrastruktūros modernizavimas“ papriemonėms ir atitinkamai koreguoti 2016 m. finansavimo apimtis bei produkto vertinimo kriterijus:

- 7.513 Eur (finansavimo šaltinis SB) „Klaipėdos miesto savivaldybės viešosios bibliotekos „Kauno atžalynas“ filialo pritaikymas bendruomenės poreikiams“, nes šiuo metu vyksta investicinių projektų parengimo paslaugos pirkimas, investicinis projektas šiam objektui bus parengtas ir už paslaugą reikės apmokėti tik 2016 m.;

- 1.344 Eur (finansavimo šaltinis SB) „Fachverkinės architektūros pastatų komplekso (Bažnyčių g. 4 / Daržų g. 10; Aukštoji g. 1 / Didžioji Vandens g. 2) sutvarkymas“. Užsitęsė projektavimo techninės užduoties rengimas ir derinimas, kadangi pastatų kompleksas yra nekilnojamojo turto paveldo objektas ir procedūros yra sudėtingos.

- 5.938 Eur (finansavimo šaltinis SB) „Klaipėdos miesto savivaldybės Mažosios Lietuvos istorijos muziejaus Kalvystės muziejaus Šaltkalvių g. 2, Klaipėda, energetinio efektyvumo didinimas“, nes šiuo metu vyksta investicinių projektų ir energetinių audito ataskaitų  paketo pirkimas, investicinis projektas ir energetinis auditas šiam objektui bus parengtas ir už paslaugas reikės apmokėti tik 2016 m.

**Ugdymo proceso užtikrinimo programa (Nr. 10)**

Siūloma padidinti finansavimo apimtį 21.777 Eur (finansavimo šaltinis SB) priemonei 010101 „Veiklos organizavimo užtikrinimas švietimo įstaigose“. Planuojama įsigyti laiptų kopiklį, skirtą laiptais vežti neįgaliojo vėžimėlį Klaipėdos miesto Martyno Mažvydo progimnazijoje (6.550 Eur, lėšas siūloma skirti pagal Nepanaudotų lėšų naudojimo kitai socialinei paramai finansuoti skirstymo komisijos posėdžio protokolą Nr. ADM1-194). Taip pat planuojama atlikti Vydūno gimnazijos sporto salės lubų remontą po atliktos pastato šiluminės renovacijos (15.227 Eur).

Siūloma patikslinti priemonės 010104 „Neformaliojo vaikų ugdymo programų įgyvendinimas viešosiose įstaigose“ pavadinimą į „Neformaliojo vaikų švietimo programų įgyvendinimas“, nes pagal Savivaldybės administracijos direktoriaus įsakymu patvirtintą tvarką šios lėšos skiriamos įvairiems neformaliojo vaikų švietimo paslaugų teikėjams (ne tik viešosioms įstaigoms) pagal patvirtintas programas, ir padidinti finansavimo apimtį 172.383 (finansavimo šaltinis SB(VB)) šiai priemonei vadovaujantis Lietuvos Respublikos Švietimo ir mokslo ministro 2015-09-09 įsakymu Nr. V-595. Asignavimai bus panaudoti pagal Klaipėdos miesto savivaldybės administracijos direktoriaus 2015 m. rugsėjo 10 d. įsakymą Nr. AD1-2633 paskirstant lėšas 92 akredituotoms programoms, kuriuose dalyvaus apie 2000 vaikų.

Siūloma sumažinti finansavimo apimtį (finansavimo šaltinis SB) priemonei 010207 „Elektroninio mokinio pažymėjimo diegimas ir naudojimo užtikrinimas bendrojo ugdymo, neformaliojo švietimo ir sporto įstaigose“, nes vykdant šią priemonę paaiškėjo, kad dalis lėšų 2015 m. bus nepanaudota. Pagal sutartinius įsipareigojimus ir numatomų atlikti darbų grafiką projekto vykdymas perkeliamas į 2016 -2017 metus.

Siūloma padidinti finansavimo apimtį 30.283 Eur (finansavimo šaltinis SB) priemonei 020202 „Vietų skaičiaus didinimas ikimokyklinio amžiaus vaikams švietimo įstaigose“, nes Savivaldybė įsipareigojo mokėti po 100 eurų kiekvieną mėnesį 368 vaikams pagal Klaipėdos miesto savivaldybės tarybos 2015 m. balandžio 14 d. sprendimas Nr. T2-53 „Dėl mokesčio už ikimokyklinio ir priešmokyklinio amžiaus vaikų išlaikymą ir priežiūrą Klaipėdos miesto nevalstybinėse švietimo įstaigose, vykdančiose ikimokyklinio ir priešmokyklinio ugdymo programas, kompensavimo tvarkos aprašo patvirtinimo“ tarybos sprendimo reikalavimus.

**Kūno kultūros ir sporto plėtros programa (Nr. 11)**

Siūloma sumažinti finansavimo apimtį 10.353 Eur (finansavimo šaltinis SB) priemonės 010301 papriemonei „Klaipėdos centrinio stadiono Sportininkų g. 46 rekonstrukcija (II–IV etapai)“, nes su rangovais pasirašyta darbų sutartis už mažesnę nei planuota, kainą.

Siūloma sumažinti finansavimo apimtį 2015 m. 61.291 Eur (finansavimo šaltinis SB) priemonės 010301 papriemonei „Futbolo aikštės dangos įrengimas prie Klaipėdos „Pajūrio“ pagrindinės mokyklos“ ir ta pačia suma padidinti finansavimo apimtį 2016 m. Šio objekto projekto parengimo ir rangos darbų konkursas bus skelbiamas iš naujo, todėl 2015 m. planuotos veiklos bus atliekamos 2016 m.

Siūloma padidinti finansavimo apimtį 28.962 Eur (finansavimo šaltinis SB) papriemonei „Klaipėdos „Vėtrungės“ gimnazijos (Gedminų g. 5) sporto aikštyno atnaujinimas“, nes šios sumos trūksta iki lėšų naudojimo sutartyje su Lietuvos Respublikos švietimo ir mokslo ministerija įsipareigotos 2015 m. skirti sumos (57.924 Eur). Klaipėdos miesto savivaldybės administracija tik pateikusi įrodymus, kad panaudojo 57.924 Eur nuosavų lėšų, gaus Lietuvos Respublikos švietimo ir mokslo ministerijos skiriamą finansavimą. Šiuo metu baigiamas rengti techninis darbo projektas, artimiausiu laiku bus pradėti vykdyti rangos darbai. Atitinkamai koreguojamos lėšos 2016 metams.

Siūloma sumažinti finansavimo apimtį 926 Eur (finansavimo šaltinis SB) priemonei 010306 „Sporto infrastruktūros objektų einamasis remontas ir techninis aptarnavimas“, nes buvo pasirašytos darbų sutartys už mažesnę nei planuota, kainą papriemonėms „Sporto salės stogo dangos remontas (Taikos pr. 61A)“, „Kamuolių gaudyklių įrengimas, tribūnos aptvėrimas bei kiaurymių užtaisymas stadiono (Sportininkų g. 46) dirbtinėje aikštėje“ ir „Lengvosios atletikos mokyklos (Taikos pr. 54) pastato vamzdyno remontas“.

 **Socialinės atskirties mažinimo programa (Nr. 12)**

 Siūloma sumažinti finansavimo apimtį priemonei 010101 „Piniginės socialinės paramos nepasiturinčioms šeimoms ir vieniems gyvenantiems asmenims bei paramos mirties atveju teikimas, išmokant pašalpas ir kompensacijas“ 399.897 Eur (finansavimo šaltinis SB) dėl mažesnio nei planuota socialinių pašalpų gavėjų skaičiaus.

Vadovaujantis LR Socialinės apsaugos ir darbo ministro 2015-09-28 įsakymu Nr. A1-545 Klaipėdos miesto savivaldybei mažinami valstybės biudžeto specialiųjų tikslinių dotacijų savivaldybių biudžetams asignavimai socialinėms išmokoms ir kompensacijoms, dėl šios priežastis reikalinga sumažinti finansavimo apimtį priemonėms 010101 „Piniginės socialinės paramos nepasiturinčioms šeimoms ir vieniems gyvenantiems asmenims bei paramos mirties atveju teikimas, išmokant pašalpas ir kompensacijas“ 16.287 Eur (finansavimo šaltinis SB(VB)) ir 010104 „Mokinių nemokamo maitinimo ir aprūpinimo mokinio reikmenimis organizavimas“ – 51.326 Eur (finansavimo šaltinis SB(VB)).

Siūloma sumažinti finansavimo apimtį 2.768 Eur priemonei 010107 „Vienkartinių išmokų socialiai pažeidžiamiems žmonėms išmokėjimas“, nes padidėjus minimaliam mėnesiniam atlyginimui (MMA) mažiau asmenų turi teisę kreiptis dėl vienkartinės pašalpos gavimo.

Siūloma priemonei 010201 „Socialinių paslaugų teikimas socialinėse įstaigose“:

- padidinti finansavimo apimtį 2.230 Eur (finansavimo šaltinis SB), todėl, kad BĮ Klaipėdos vaikų globos namuose „Rytas“ įvyko šalto vandens vamzdyno avarija ir reikalingos lėšos vamzdyno remontui;

- padidinti finansavimo apimtį 54.880 Eur iš finansavimo šaltinio SB(SP) socialinėms įstaigoms prekėms įsigyti (belaidei iškvietimo sistemai, maisto produktų patalpos šaldymo įrangai pirkti BĮ Klaipėdos miesto globos namuose bei 2 stacionarių kompiuterių ir skalbyklės pirkimui BĮ Neįgaliųjų centre „Klaipėdos lakštutė“).

Siūloma padidinti finansavimo apimtį 30.857 Eur (finansavimo šaltinis SB) priemonei 010208 „Projekto „Integralios socialinės globos paslaugų teikimas Klaipėdos mieste“ įgyvendinimas (dienos socialinės globos ir slaugos paslaugos į namus)“ siekiant užtikrinti projekto tęstinumą iki kol Socialinės apsaugos ir darbo ministerija integralios pagalbos projektus pratęs ir vykdys ES 2014-2020 m. laikotarpio paramos lėšomis.

**Sveikatos apsaugos programa (Nr. 13)**

Siūloma papildyti programą nauja priemone 010105 „Projekto „Jaunimui palankių sveikatos priežiūros paslaugų teikimo modelio diegimas Klaipėdos miesto savivaldybėje“ įgyvendinimas“ numatant 2015 m. 7.703 Eur finansavimo apimtį (finansavimo šaltinis SB) jai įgyvendinti. Projekto paraiškos teikimui pagal 2009–2014 m. Norvegijos finansinio mechanizmo programos Nr. LT11 „Visuomenės sveikatai skirtos iniciatyvos“ priemonę „Jaunimui palankių sveikatos priežiūros paslaugų savivaldybėse prieinamumo ir kokybės gerinimas įdiegiant jaunimui palankių sveikatos priežiūros paslaugų teikimo modelį pritarta Klaipėdos miesto savivaldybės tarybos 2015-07-10 sprendimu Nr. T2-166. Projekto įgyvendinimo sutartis pasirašyta 2015-09-04.

Siūloma padidinti finansavimo apimtį 697 Eur (finansavimo šaltinis SB(SP)) priemonei 010103 „BĮ Klaipėdos miesto visuomenės sveikatos biuro veiklos organizavimas, vykdant visuomenės sveikatos stiprinimą ir stebėseną“ vykdyti privalomiesiems sveikatos mokymams (pirmosios pagalbos, privalomųjų higienos įgūdžių ir privalomųjų mokymų apie alkoholio ir narkotikų žalą žmogaus sveikatai).

Siūloma padidinti finansavimo apimtį 2.768 Eur (finansavimo šaltinis SB) priemonei 010109 „URBACT projekto „Sveikas senėjimas“ įgyvendinimas“ negrąžintoms ES apyvartinėms lėšoms padengti. Šios lėšos bus grąžintos 2016 m. I ketvirtį.

**3. Kokių rezultatų laukiama.**

Patvirtinus Klaipėdos miesto savivaldybės 2015-2017 m. strateginio veiklos plano programų pakeitimus, Savivaldybės administracija turės galimybę įgyvendinti tinkamai įgyvendinti programų priemones, dokumente atsispindės programoms skirtas papildomas bei patikslintas finansavimas iš savivaldybės biudžeto ir kitų finansavimo šaltinių.

## **4. Sprendimo projekto rengimo metu gauti specialistų vertinimai.**

Negauti.

## **5. Išlaidų sąmatos, skaičiavimai, reikalingi pagrindimai ir paaiškinimai.**

Programų pakeitimai atlikti pagal asignavimų valdytojų pateiktus pasiūlymus bei prašymus koreguoti programas.

## **6. Galimos teigiamos ar neigiamos sprendimo priėmimo pasekmės.**

Teigiamos pasekmės – bus tinkamai ir laiku įgyvendintos Klaipėdos miesto savivaldybės 2015-2017 m. strateginio veiklos plano programų priemonės.

Neigiamų pasekmių nenumatoma.

**PRIDEDAMA.** Klaipėdos miesto savivaldybės 2015–2017 m. strateginio veiklos plano keičiamų programų lyginamieji variantai, 36 lapai.

Strateginio planavimo skyriaus vedėja I. Butenienė